過公擇藏書室
作者：釋道潜
朝代：宋

paragraphs: 我公昔未仕，託蹤此山阿。
牙籤列圖史，萬卷堆嵯峨。
披剝得精要，卷衣辭薜蘿。
一往三十年，功名歎蹉跎。
公今陟臺省，壯志應未磨。
出處獨不謬，紛紛當奈何。
脫身早來歸，挂冠舊庭柯。
松窗展故帙，烱烱臨羲娥。
豈復求甚解，聊將寄天和。
勿憂野馬集，勿念蟲網羅。
山祇善守護，早晚潜揮訶。